Nahitan Nandez fir-radar ta' Tottenham Hotspur Id-direttur ta' Tottenham Hotspur, Fabio Paratici, daħal f'taħditiet ma' Cagliari dwar Nahitan Nandez, li kien ilu jinsisti biex jingħaqad ma' Inter. Spurs ingħaqdu fit-tellieqa għall-internazzjonali tal-Urugwaj, hekk kif l-ex direttur sportiv ta' Juventus Paratici jrid jipprovdi lil Nuno Espirito Santo b'midfielder ġdid. Is-sajf ta' Nandez beda b'ritorn imdewwem mid-dmirijiet internazzjonali tiegħu, hekk kif fl-aħħar xhur kien qiegħed jimbotta għal pass maċ-champions Taljani Inter. Iżda Cagliari ilhom jitolbu €36m fil-klawsola tar-release tal-player, b'Inter jittamaw li jiksbu skont. Huwa ma deherx fl-irtir tar-Rossoblu u l-player spjega r-raġunijiet tiegħu f'ittra, u talab lill-club jirrispetta l-wegħdiet tiegħu. Tottenham Hotspur, li kkuntattjaw lis-Sardinjani, jirrappreżentaw possibbiltà ġdida għaż-żagħżugħ ta' 25 sena, li ngħaqad ma' Cagliari mingħand Boca Juniors f'Awwissu 2019. Nandez, li lagħab 41 darba mal-Urugwaj, impressjona fit-72 logħba kompetittiva tiegħu ma' Cagliari, u skorja erba' goals u pprovda seba' assists fil-proċess.